Die geliefde radio- en TV-persoonlikheid Ivor Price reis in elke episode na plase regoor Suid-Afrika. Hy ontmoet besonderse boere met hope entoesiasme vir die landboubedryf, sowel as die span mense wat saamwerk om die boerdery vorentoe te neem. Soos die Laeveldse boer Milaan Thal- witzer in die eerste episode sê: “Jy kan nie ’n besigheid bestuur en bedryf as jy nie goeie werkers het nie. Daarom gaan ons uit ons pad om vir ons werkers so veel voordele as moontlik te bied.”
“Ons boere is van die beste bestuurders in ons ekonomie,” sê Chris Burgess, hoofredakteur van Landbouweekblad. “Nie net moet hulle ’n magdom veranderlikes, soos die weer en die wisselkoers (wat grootliks buite hulle beheer is) suksesvol bestuur nie, maar hulle moet ook met vernuwende oplossings vorendag kom vir byna onoorkombare probleme. Een daarvan is dat hulle insetkoste gewoonlik vinniger styg as die prys van die produkte wat hulle produseer. Hulle moet die heeltyd nuut dink, nie net met hulle masjiene nie, maar ook in hulle koppe, om meer met minder te kan doen. Die resultaat is besonderse mense met ’n besonderse perspektief op die lewe wat gewone kykers sal verras en verstom. Beleef boere soos jy hulle nog nooit vantevore beleef het nie.”
Ivor besoek verskeie boerderye – van winter- en somergraan, vee, vrugte en wyn tot suksesvolle bemagtigingsprojekte. In Landbouweekliks rol Ivor ook sy moue op vir ’n bietjie handearbeid op die plaas. Dit sorg vir lekker humor én bied insig tot die daaglikse plaaslewe. Te midde van die harde werk, sweet en saamkuier leer ons hoe belangrik die landboubedryf werklik in Suid-Afrika is.